Nog twee ‘aanhitsers’ vas oor onluste‘n Winkel in die Pretoriase middestad gedurende die onluste verlede week. (Foto: ANA) Dit is meer as ’n jaar ná die verwoestende onluste van Julie 2021 en nóg twee mense is bygevoeg tot die lys van beweerde aanhitsers. Altesame 50 verdagtes word daarvan beskuldig dat hulle aandadig was aan die grootskaalse openbare geweld wat verlede jaar in dele van KwaZulu-Natal en Gauteng geheers het toe oudpres. Jacob Zuma in hegtenis geneem is vir minagting van die hof. Die jongste verdagtes in die saak is geïdentifiseer as Nkosinathi Ngiba en Ntobeko Knowledge Dube. Ngiba (42) het Vrydag in die Durbanse landdroshof verskyn voordat Dube (40) Maandag ook in dié hof verskyn het. Hulle staan tereg op aanklagte van sameswering om openbare geweld te pleeg, aanhitsing om openbare geweld te pleeg en aanhitsing om brandstigting te pleeg, sê Natasha Ramkisson-Kara, woordvoerder van die Nasionale Vervolgingsgesag in KwaZulu-Natal. Ngiba en Dube is sedertdien borgtog van R3 000 elk toegestaan en sal einde November saam met hul tientalle medebeskuldigdes in die hof moet verskyn.